ส่วนที่ 6
การนำแผนพัฒนาสามปีไปสู่การปฏิบัติและการติดตามประเมินผล
วัตถุประสงค์ของการติดตามประเมินผล


เพื่อให้ทราบถึงแนวทางและกลไกในการติดตามและประเมินผลการจัดทำและแปลงแผนไปสู่การปฏิบัติขององค์การบริหารส่วนตำบล  ผลที่ได้จากการติดตามประเมินจะใช้ในการปรับปรุง  แก้ไข  การขยายขอบเขตหรือการยุติการดำเนินการ  การติดตามประเมินผลเป็นสิ่งที่จะบ่งชี้ว่าองค์การบริหารส่วนตำบลได้มีการปฏิบัติหรือไม่  อย่างไร   ซึ่งผลที่ได้ถือเป็นข้อมูลย้อนกลับที่สามารถนำไปปรับปรุงและตัดสินใจต่อไป  นอกจากนี้การประเมินผลยังถือเป็นกระบวนการตัดสินคุณค่าและการตัดสินใจอย่างมีหลักเกณฑ์โดยใช้ข้อมูลที่เก็บรวบรวมอย่างเป็นระบบ  มีความเที่ยงตรง  เป็นปรนัย  เชื่อถือได้ และใช้หลักการมีส่วนร่วมของประชาชนในท้องถิ่น

องค์ประกอบในการติดตามและประเมินผลแผนยุทธศาสตร์การพัฒนา  ประกอบด้วยองค์ประกอบหลัก 3  ส่วน  คือ ส่วนของปัจจัยนำเข้า (Input) ส่วนของกระบวนการติดตาม (Process)และส่วนของการประเมินผลผลลัพธ์ (Output, Goal)  ดังนี้


  
1.  ส่วนของปัจจัยนำเข้า  (Input)   คือปัจจัยที่องค์การบริหารส่วนตำบลต้องมีเพื่อนำเข้าสู่ระบบติดและประเมินผลแผนยุทธศาสตร์การพัฒนา  ได้แก่  แผนยุทธศาสตร์การพัฒนา  คณะกรรมการติดตามและประเมินผลแผนพัฒนาท้องถิ่น (ผู้ประเมิน) และเครื่องมือในการประเมิน(แบบรายงาน)
 
องค์กรที่รับผิดชอบในการติดตามประเมินผล  ผู้บริหารได้แต่งตั้งคณะกรรมการติดตามและประเมินผลแผนพัฒนาองค์การบริหารส่วนตำบลช่องไม้แก้ว  ตามระเบียบกระทรวงมหาดไทย  ว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548  ประกอบด้วย


1)  
สมาชิกสภาท้องถิ่นที่สภาท้องถิ่นคัดเลือกจำนวนสามคน

2)  ผู้แทนประชาคมท้องถิ่นที่ประชาคมท้องถิ่นคัดเลือกจำนวนสองคน

3)  ผู้แทนหน่วยงานที่เกี่ยวข้องที่ผู้บริหารท้องถิ่นคัดเลือกจำนวนสองคน

4)  หัวหน้าส่วนการบริหารที่คัดเลือกกันเองจำนวนสองคน

5)  ผู้ทรงคุณวุฒิที่ผู้บริหารท้องถิ่นคัดเลือกกันเองจำนวนสองคน

โดยให้คณะกรรมการเลือกกรรมการหนึ่งคนทำหน้าที่ประธานกรรมการและกรรมการอีกหนึ่งคนทำหน้าที่เลขานุการของคณะกรรมการ



คณะกรรมการมีอำนาจหน้าที่ดังนี้
(1) กำหนดแนวทาง วิธีการในการติดตามและประเมินผลแผนพัฒนา
(2) ดำเนินการติดตามและประเมินผลแผนพัฒนา
(3) รายงานผลและเสนอความเห็น ซึ่งได้จากการติดตามและประเมินผลแผนพัฒนาต่อ
ผู้บริหารท้องถิ่นเพื่อให้ผู้บริหารท้องถิ่นเสนอต่อสภาท้องถิ่น คณะกรรมการพัฒนา และประกาศผลการติดตามและประเมินผลแผนพัฒนาให้ประชาชนทราบโดยทั่วกันอย่างน้อยปีละหนึ่งครั้ง ภายในเดือนธันวาคมของทุกปีทั้งนี้ให้ปิดประกาศโดยเปิดเผยไม่น้อยกว่าสามสิบวัน
(4) แต่งตั้งคณะอนุกรรมการหรือคณะทำงานเพื่อช่วยปฏิบัติงานตามที่เห็นสมควร

2  วิธีการติดตามและประเมินผล   คณะกรรมการติดตามและประเมินผลแผนพัฒนาองค์การบริหารส่วนตำบล  จะเป็นผู้กำหนดแนวทาง วิธีการในการติดตามประเมินผลแผนยุทธศาสตร์การพัฒนาขององค์การบริหารส่วนตำบลช่องไม้แก้ว โดยใช้รูปแบบการรายงานตามที่กรมส่งเสริมการปกครองท้องถิ่นได้กำหนดไว้ในคู่มือการติดตามและประเมินผล การจัดทำและแปลงแผนไปสู่การปฏิบัติขององค์กรปกครอง   ส่วนท้องถิ่น 

3  การกำหนดห้วงเวลาในการติดตามและประเมินผล 
      
องค์การบริหารส่วนตำบลช่องไม้แก้ว ได้กำหนดห้วงระยะเวลาในการติดตามและประเมินผลแผนยุทธศาสตร์การพัฒนาเป็นรายปี โดยจะทำการสรุปการติดตามและประเมินผลในภาพรวมปีละ 1 ครั้ง แล้วรายงานผลและเสนอความเห็นซึ่งได้จากการติดตามและประเมินผลแผนยุทธศาสตร์การพัฒนาต่อสภาองค์การบริหารส่วนตำบล   ผู้บริหารท้องถิ่น   คณะกรรมการพัฒนาท้องถิ่น และประกาศผลการติดตามและประเมินผลแผนพัฒนาให้ประชาชนในท้องถิ่นทราบโดยทั่วกัน

